במשך משמרת שלמה בחדר המיון לילדים בבית החולים הדסה עין כרם בירושלים היניקה האחות אולה אוסטרובסקי-זק תינוק פלסטיני בן תשעה חודשים מחברון, שאמו נפצעה באורח קשה ואביו נהרג בתאונת דרכים. "הדודות שלו הופתעו שיהודייה הסכימה להיניק אותו, אבל אמרתי להן שכל אמא הייתה עושה את זה", היא אומרת.

ביום שישי התנגשו הוריו של יאמן התינוק חזיתית באוטובוס ממוגן על כביש 60. האב נהרג במקום והאמא, שלא הייתה חגורה, נחבלה קשות בראשה. היא הובהלה לבית החולים הדסה עין כרם כשהיא מורדמת ומונשמת ואושפזה במחלקה לטיפול נמרץ.

האחות אוסטורובסקי זק עם יאמן ואחת מקרובות משפחתו

התינוק, שנפצע קל, הובא לחדר המיון אך לא היה מי שיאכיל אותו והוא סירב לאכול מבקבוק. במשך שבע שעות, עד להגעתה של אוסטרובסקי-זק, הוא לא אכל כלום ובכה. דודותיו היו חסרות אונים. "הן שאלו אותי אם אני יכולה לעזור להן למצוא מישהי שתיניק את התינוק", מספרת אוסטרובסקי-זק. "בתור אמא שמיניקה, לא הייתה לי התלבטות והצעתי שאעשה זאת בעצמי".

וכך, בין טיפול בילד אחד למשנהו, היניקה האחות את התינוק. "האכלתי אותו חמש פעמים", היא מספרת. "הדודות שלו חיבקו אותי והודו לי. הן היו ממש מופתעות ואמרו לי שאין יהודיות שהיו מסכימות להיניק תינוק פלסטיני שהן לא מכירות".

לקראת סוף המשמרת התעוררה השאלה מי תיניק את התינוק בזמן שאולה תיסע הביתה. האחות פרסמה פוסט בקבוצת הפייסבוק של אמהות מיניקות 'ליגת לה לצ'ה', ונדהמה מהתגובות. "תוך שעתיים קיבלתי יותר מאלף לייקים ותגובות מצד נשים שהתנדבו לעזור. מתנדבות שהיו מוכנות לנסוע אפילו מחיפה כדי להיניק אותו. בין לבין המשכתי לנסות לחשוף את הילד לבקבוק, ללא הצלחה", אמרה.

אמו של התינוק עדיין מורדמת ומונשמת. הוא צפוי להשתחרר מבית החולים וישהה בבית סבו וסבתו שגרים בחברון, שם דודתו תמשיך להיניק אותו.